ኢማም ኢብኑ ረጀብ “ሰዎች የሸዕባንን ወር በረጀብና ረመዷን ወር መካከል በመሆኑ ይዘነጉታል” ማለታቸው ሰዎች የሚዘናጉባቸውን ወቅቶች በዒባዳ ማነጽ ተወዳጅ መሆኑን ያስረዳል። ከሰለፎች አንዳንዶቹ በመግሪብና ኢሻ ሶላቶች መካከል ያለውን ጊዜ ህያው ማድረግ ይወዱ ነበር፤ ምክንያታቸውን ሲያስረዱም ይህ ጊዜ የገፍላ (መዘንጊያ ወቅት) ነው ይሉ ነበር። እንደዚሁም እኩለ ሌሊት ላይ ለሶላት መቆም ብልጫ አለው፤ ምክንያቱም በዚህ ሰዓት ብዙ ሰዎች በመኝታ ላይ ስለሚሆኑ ከአላህ ዚክር ስለሚዘነጉ ነው፤ ነቢያችን (ሰ.ዐ.ወ) እንዲህ ይላሉ፡- “በዚህ ሰዓት አላህን ከሚያወሱት ለመሆን ከቻልክ አድርግ።” ይህ ሰዎች አላህን በብዛት የማያወሱባቸው ጊዜያትን መርጦ እሱን ማውሳት ብልጫ እንዳለው ያመለክታል።
